פדריגו ג'אמבלי

פֶדֶרִיגוֹ גָ'אמְבֶּלִי או גָ'אנִיבֶּלִי (באיטלקית: Federigo Giambelli או Gianibelli), היה מהנדס צבאי איטלקי יליד מנטובה, שנולד באמצע המאה ה-16 לערך. לאחר שרכש ניסיון בהנדסה צבאית באיטליה, נסע אל ספרד כדי להציע את שירותיו למלך פליפה השני. הצעותיו לא נתקבלו בהתלהבות, ומשלא זכה בתעסוקה לה קיווה, התיישב באנטוורפן ונתפרסם עד מהרה כבקי בענפי מדע שונים.

מסופר כי נשבע לנקום במלך ספרד על דחייתו, וכאשר הטיל דוכס פארמה מצור על אנטוורפן ב-1584, יצר קשר עם המלכה אליזבת שהכירה ביכולותיו, והיא שדחפה אותו לסייע בעצותיו להגנת העיר.

תוכניותיו להעביר אספקה לעיר הנצורה נדחו על ידי חברי הסנאט של אנטוורפן. עם זאת, הם הסכימו תוך הסתייגויות אחדות לתוכניתו להרוס את גשר האוניות המפורסם שחסם את הכניסה לעיר מצד הים על ידי הסבת שתי אוניות בנות 60 ו-70 טונות לספינות תופת. אחת משתי האוניות התפוצצה סמוך לגשר, פערה בו פרצה ברוחב של יותר מ-200 רגל וקטלה למעלה מ-1,000 חיילים; ואילמלא הססנותו של אדמירל יאקובזון אפשר שניתן היה לפרוץ את המצור ולהציל את העיר.

לאחר כניעת אנטוורפן עבר ג'אמבלי אל אנגליה, שם עסק זמן מה בביצור התמזה. כשתקפו האנגלים בספינות הבערה את אוניות הארמדה הספרדית העוגנות בקאלה בחצות ה-28 ביולי 1588, התעוררה בהלה עצומה בקרב הספרדים. הם היו משוכנעים כי הספינות הקרבות לעברם הן "ספינות תופת" כמו אלו שבנה ג'אמבלי באנטוורפן, ולכן חתכו בחיפזון את חבלי העוגנים ונמלטו מן המקום כל עוד נפשם בם.

מסופר כי מת בלונדון, אך שנת מותו אינה ידועה.

ג'אמבלי תכנן את ביצורי העפר המקיפים את טירת קריסברוק באי וייט.

מהנדסים איטלקים
הנדסה צבאית
אישים שחיו במאה ה-16
אישים שחיו במאה ה-17